CGD เปิดตัว”กองทรัสต์ MIT” เป็น REIT กองแรกของไทยลงทุนสินทรัพย์ตปท.
CGD เปิดตัว"กองทรัสต์ MIT" เป็น REIT กองแรกของไทยลงทุนสินทรัพย์ตปท.
23 ธ.ค. 2558

บริษัท คันทรี่ กรุ๊ป ดีเวลลอปเมนท์ จำกัด (มหาชน) หรือ CGD ระบุว่า บริษัทร่วมกับ บลจ.เอ็มเอฟซี (MFC) เปิดตัว “ทรัสต์เพื่อการลงทุนในอสังหาริมทรัพย์ เอ็มเอฟซี อินดัสเตรียล” (MIT) โดยเป็นทรัสต์เพื่อการลงทุนในอสังหาริมทรัพย์ (REIT) กองแรกของประเทศไทยที่ลงทุนสินทรัพย์ในต่างประเทศโดย โดยได้เข้าซื้อขายในตลาดหลักทรัพย์แห่งประเทศไทยเป็นวันแรกในวันนี้(23 ธ.ค.) เปิดตลาดที่ 11 บาท/หน่วย เพิ่มขึ้น 0.10 บาท/หน่วย หรือเพิ่มขึ้น 10% เมื่อเทียบกับราคาไอพีโอที่ 10 บาท/หน่วย
โดย MIT เป็นกองทรัสต์ที่มีวัตถุประสงค์ในการระดมทุนจากนักลงทุน เพื่อมาลงทุนซื้อหุ้นสามัญของ บริษัท เอพียูเค จำกัด (APUK) ซึ่งเป็นเจ้าของอสังหาริมทรัพย์คลังสินค้าประเภทศูนย์ข้อมูล (Data Center) แองเคอเรจ พ้อยท์ (Anchorage Point) ตั้งอยู่ในเขตชาร์ลตัน (ดอคแลนดส์) กรุงลอนดอน ประเทศอังกฤษ มีพื้นที่รวม 2,294 ตารางเมตร มีอัตราการเช่าร้อยเละร้อย
ทั้งนี้ CGD เข้าลงทุนผ่านบริษัทย่อย (APUK) เพื่อซื้อที่ดินและอาคารของศูนย์ข้อมูลแห่งนี้เนื่องจากเล็งเห็นว่า เป็นการลงทุนในทรัพย์สินที่มีศักยภาพ สามารถสร้างผลตอบแทนให้แก่ผู้ลงทุนได้อย่างมั่นคงและสม่ำเสมอ ซึ่งศูนย์ข้อมูลเป็นธุรกิจที่มีความเกี่ยวข้องโดยตรงกับการใช้ข้อมูลและวิวัฒนาการเทคโนโลยีคอมพิวเตอร์และไอทีสมัยใหม่ และตลาดมีความต้องการพื้นที่จัดเก็บของข้อมูลดิจิตอลเหล่านี้อย่างมาก ทำให้ธุรกิจศูนย์ข้อมูลมีแนวโน้มการเติบโตที่ดี
นอกจากนี้ประเทศอังกฤษยังเป็นหนึ่งในผู้นำตลาดศูนย์ข้อมูลที่มีขนาดใหญ่ที่สุดในยุโรป และศูนย์ข้อมูลที่มีสถานที่ตั้งเป็นจุดยุทธศาสตร์อย่างดอคแลนดส์ยังสามารถคงราคาได้สูงกว่าศูนย์ข้อมูลที่ตั้งอยู่บนพื้นที่อื่นรอบนอก
ด้านนายเบน เตชะอุบล ประธานเจ้าหน้าที่บริหาร CGD กล่าวว่า รู้สึกยินดีเป็นอย่างยิ่งที่การจัดตั้ง MIT ประสบความสำเร็จอย่างราบรื่น และเป็น REIT กองแรกที่นำทรัพย์สินต่างประเทศเข้าระดมทุนในตลาดหลักทรัพย์แห่งประเทศไทย ซึ่งแสดงให้เห็นถึงก้าวสำคัญของบริษัทฯ ที่ไม่เพียงแต่สะท้อนให้เห็นถึงศักยภาพด้านการพัฒนาอสังหาริมทรัพย์และการลงทุน แต่ยังแสดงให้เห็นถึงกลยุทธ์และแนวทางในการดำเนินธุรกิจของบริษัทฯ ที่เน้นการลงทุนในธุรกิจที่มีความเจริญเติบโตสูง และสอดคล้องไปกับประโยชน์ที่พึงได้รับจากบริษัทในเครือของคันทรี่ กรุ๊ป
“MIT ยังมีส่วนช่วยให้สถานะของบริษัทฯ ในฐานะบริษัทพัฒนาอสังหาริมทรัพย์และการลงทุนมีความโดดเด่น ในฐานะเจ้าของทรัพย์สินดังกล่าว ต้องขอขอบคุณผู้ถือหุ้นที่ให้การสนับสนุนบริษัทฯ จนประสบความสำเร็จลุล่วง” นายเบน กล่าว
อนึ่ง “ทรัสต์เพื่อการลงทุนในอสังหาริมทรัพย์ เอ็มเอฟซี อินดัสเตรียล” (MIT) ได้มีการเสนอขายหน่วยทรัสต์ต่อประชาชนทั่วไประหว่างวันที่ 17 พฤศจิกายน-8 ธันวาคม 2558 ที่ผ่านมา จำนวน 97.5 ล้านหน่วย ในราคาหน่วยละ 10 บาท รวมมูลค่าเสนอขาย 975 ล้านบาท เพื่อลงทุนในทรัพย์สินหลักมูลค่าประมาณ 1,500 ล้านบาท มี บลจ. เอ็มเอฟซี ในฐานะผู้จัดการกองทรัสต์ ร่วมกับ บริษัท Palmer Capital Asia (Hong Kong) จำกัด ในฐานะผู้บริหารอสังหาริมทรัพย์ โดยมี บลจ.วรรณ เป็นทรัสต์